พระราชกฤษฎีกาเปลี่ยนแปลงเขตอำนาจศาลแขวงพระนครใต้ กับกำหนดเขตอำนาจและวันเปิดทำการของศาลแขวงปทุมวัน ในกรุงเทพมหานคร พ.ศ. 2538
พระราชกฤษฎีกา
พระราชกฤษฎีกา
เปลี่ยนแปลงเขตอำนาจศาลแขวงพระนครใต้
กับกำหนดเขตอำนาจ
และวันเปิดทำการของศาลแขวงปทุมวัน
ในกรุงเทพมหานคร
พ.ศ. ๒๕๓๘[๑]
 

ภูมิพลอดุลยเดช ป.ร.
ให้ไว้ ณ วันที่ ๕
มิถุนายน พ.ศ. ๒๕๓๘
เป็นปีที่ ๕๐
ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช
มีพระบรมราชโองการโปรดเกล้าฯ ให้ประกาศว่า

โดยที่เป็นการสมควรเปลี่ยนแปลงเขตอำนาจศาลแขวงพระนครใต้
กับกำหนดเขตอำนาจและวันเปิดทำการของศาลแขวงปทุมวัน ในกรุงเทพมหานคร

อาศัยอำนาจตามความในมาตรา ๑๗๘
ของรัฐธรรมนูญแห่งราชอาณาจักรไทย ซึ่งแก้ไขเพิ่มเติมโดยรัฐธรรมนูญแห่งราชอาณาจักรไทย
แก้ไขเพิ่มเติม (ฉบับที่ ๕) พุทธศักราช ๒๕๓๘ และมาตรา ๓
แห่งพระราชบัญญัติจัดตั้งศาลแขวงและวิธีพิจารณาความอาญาในศาลแขวง พ.ศ. ๒๔๙๙
จึงทรงพระกรุณาโปรดเกล้าฯ ให้ตราพระราชกฤษฎีกาขึ้นไว้ ดังต่อไปนี้

มาตรา ๑
พระราชกฤษฎีกานี้เรียกว่า พระราชกฤษฎีกาเปลี่ยนแปลงเขตอำนาจศาลแขวงพระนครใต้
กับกำหนดเขตอำนาจและวันเปิดทำการของศาลแขวงปทุมวันในกรุงเทพมหานคร พ.ศ. ๒๕๓๘

มาตรา ๒
พระราชกฤษฎีกานี้ให้ใช้บังคับตั้งแต่วันที่ ๓๐ มิถุนายน พ.ศ. ๒๕๓๘เป็นต้นไป

มาตรา ๓
ให้เปลี่ยนแปลงเขตอำนาจศาลแขวงพระนครใต้ซึ่งจัดตั้งขึ้นตามพระราชบัญญัติจัดตั้งศาลแขวงสำหรับจังหวัดพระนครและจังหวัดธนบุรี
พุทธศักราช ๒๔๗๘
และมีเขตอำนาจตามพระราชกฤษฎีกาเปลี่ยนแปลงเขตอำนาจศาลแขวงพระนครใต้
ศาลแขวงพระนครเหนือ และศาลแขวงธนบุรี
กับกำหนดเขตอำนาจและวันเปิดทำการของศาลแขวงพระโขนง ศาลแขวงดุสิต และศาลแขวงตลิ่งชัน
ในกรุงเทพมหานคร พ.ศ. ๒๕๓๒ โดยให้มีเขตอำนาจในเขตบางคอแหลม เขตบางรัก เขตยานนาวา
และเขตสาธร

มาตรา ๔
ในกรุงเทพมหานครให้มีศาลแขวงเพิ่มขึ้นอีกหนึ่งศาล คือ ศาลแขวงปทุมวัน
มีเขตอำนาจในเขตปทุมวัน และเขตสัมพันธวงศ์

มาตรา ๕
ให้เปิดทำการศาลแขวงปทุมวันตั้งแต่วันที่ ๓๐ มิถุนายน พ.ศ. ๒๕๓๘เป็นต้นไป

มาตรา ๖
ในระหว่างที่ยังมิได้เปิดทำการศาลแขวงปทุมวันตามมาตรา ๕
ให้ศาลแขวงพระนครใต้มีเขตอำนาจตลอดถึงเขตอำนาจของศาลแขวงปทุมวันด้วย

มาตรา ๗
บรรดาคดีในเขตอำนาจของศาลแขวงปทุมวันที่ค้างพิจารณาอยู่ในศาลแขวงพระนครใต้ในวันเปิดทำการของศาลแขวงปทุมวันตามมาตรา
๕ ให้คงพิจารณาพิพากษาในศาลแขวงพระนครใต้

มาตรา ๘
ให้รัฐมนตรีว่าการกระทรวงยุติธรรมรักษาการตามพระราชกฤษฎีกานี้


ผู้รับสนองพระบรมราชโองการ
ชวน หลีกภัย
นายกรัฐมนตรี
หมายเหตุ :- เหตุผลในการประกาศใช้พระราชกฤษฎีกาฉบับนี้ คือ
โดยที่ประชาชนในกรุงเทพมหานครมีจำนวนมากขึ้น
และมีคดีความเข้ามาสู่การพิจารณาพิพากษาของศาลแขวงพระนครใต้ซึ่งเป็นศาลแขวงที่มีอยู่แล้ว
ในกรุงเทพมหานคร เพิ่มขึ้นเป็นจำนวนมาก
ประกอบกับการคมนาคมในกรุงเทพมหานครไม่คล่องตัว
ทำให้ประชาชนผู้มีอรรถคดีและผู้เกี่ยวข้องไม่ได้รับความสะดวกและรวดเร็วในการเดินทางไปติดต่อกับศาลแขวงดังกล่าว
สมควรจัดตั้งศาลแขวงปทุมวันเพิ่มขึ้นในกรุงเทพมหานคร
โดยแบ่งเขตอำนาจบางส่วนของศาลแขวงพระนครใต้ไปเป็นเขตอำนาจของศาลแขวงที่จะจัดตั้งใหม่
และให้เปิดทำการได้ตั้งแต่วันที่ ๓๐ มิถุนายน ๒๕๓๘ และในการนี้สมควรเปลี่ยนแปลงเขตอำนาจศาลแขวงพระนครใต้ให้สอดคล้องกัน จึงจำเป็นต้องตราพระราชกฤษฎีกานี้























ศุภกรณ/ผู้จัดทำ
๒๖ ตุลาคม ๒๕๕๓

เอกฤทธิ์/ผู้ตรวจ
๔ พฤศจิกายน ๒๕๕๓


[๑] ราชกิจจานุเบกษา
เล่ม ๑๑๒/ตอนที่ ๒๑ ก/หน้า ๔/๒๑ มิถุนายน ๒๕๓๘